Document ID: 32008R0085

ΚΑΝΟΝΙΣΜΌΣ (ΕΚ) αριθ. 85/2008 ΤΗΣ ΕΠΙΤΡΟΠΉΣ
της 30ής Ιανουαρίου 2008
περί ειδικών όρων χορήγησης ενισχύσεων για ιδιωτική αποθεματοποίηση στον τομέα του προβείου και αιγείου κρέατος
(Κωδικοποιημένη έκδοση)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, για την κοινή οργάνωση της αγοράς στον τομέα του προβείου και αιγείου κρέατος (1), και ιδίως το άρθρο 12 παράγραφος 2,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 3447/90 της Επιτροπής, της 28ης Νοεμβρίου 1990, περί ειδικών όρων χορήγησης ενισχύσεων για ιδιωτική αποθεματοποίηση στον τομέα του προβείου και αιγείου κρέατος (2) έχει τροποποιηθεί επανειλημμένα (3) και ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού.
(2)
Η χορήγηση των ενισχύσεων στην ιδιωτική αποθεματοποίηση του πρόβειου κρέατος πρέπει να είναι σύμφωνη με τις διατάξεις του κανονισμού (ΕΚ) αριθ. 6/2008 της Επιτροπής, της 4ης Ιανουαρίου 2008, περί λεπτομερών κανόνων για τη χορήγηση ενισχύσεων στην ιδιωτική αποθεματοποίηση προβείου και αιγείου κρέατος (4). Οι εν λόγω διατάξεις πρέπει να συμπληρωθούν ή να προσαρμοστούν.
(3)
Είναι σκόπιμο να καθοριστούν, εκτός από τα ποσά της ενίσχυσης για καθορισμένη περίοδο αποθεματοποίησης, τα ποσά που θα προστεθούν ή θα μειωθούν για τις περιπτώσεις παράτασης ή μείωσης της περιόδου αυτής.
(4)
Οι προβλεπόμενες συνθήκες της αγοράς συνεπάγονται την αναγκαιότητα πρόβλεψης πιο ελαστικών περιόδων αποθεματοποίησης που περιλαμβάνονται μεταξύ τριών και επτά μηνών.
(5)
Για να υπάρξει εγγύηση της σοβαρότητας των προσφορών, πρέπει να καθοριστεί η ελάχιστη ποσότητα που μπορεί να αποτελέσει αντικείμενο αποθεματοποίησης. Πρέπει να καθοριστεί η ελάχιστη ποσότητα για κάθε ανάληψη.
(6)
Πρέπει να συσταθεί εγγύηση για να διασφαλίζεται η τήρηση των υποχρεώσεων που συνδέονται με την ιδιωτική αποθεματοποίηση.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβατοειδών και αιγοειδών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 6/2008 εφαρμόζεται με την επιφύλαξη των διατάξεων του παρόντος κανονισμού.
Άρθρο 2
1. Οι αιτήσεις για ενίσχυση στην ιδιωτική αποθεματοποίηση κατατίθενται στους οργανισμούς παρέμβασης που αναφέρονται στο παράρτημα I.
2. Στο πλαίσιο μιας διαδικασίας διαγωνισμού, η περίοδος συμβατικής αποθεματοποίησης στην οποία αναφέρεται ο διαγωνισμός είναι τρεις μήνες. Εντούτοις, η πραγματική περίοδος αποθεματοποίησης επαφίεται στην επιλογή του ενεργούντος την αποθεματοποίηση. Η περίοδος αυτή μπορεί να είναι από τρεις μήνες έως επτά μήνες κατ’ ανώτατο όριο. Εάν η περίοδος αποθεματοποίησης είναι μεγαλύτερη από τρεις μήνες, η ενίσχυση αυξάνεται ανάλογα με τη διαφορά, εκφρασμένη σε αριθμό ημερών, κατά 1,45 ευρώ ανά τόνο και ανά ημέρα.
Άρθρο 3
Η ελάχιστη ποσότητα ανά σύμβαση είναι 4 τόνοι, εκφρασμένη σε κρέας με κόκαλα.
Άρθρο 4
Ως ελάχιστη ποσότητα για κάθε ανάληψη ορίζεται βάρος προϊόντων τεσσάρων τόνων ανά αποθήκη και ανά συμβαλλόμενο. Ωστόσο, αν η εναπομένουσα αποθεματοποιημένη ποσότητα σε μια αποθήκη είναι μικρότερη από την ποσότητα αυτή, επιτρέπεται μια περαιτέρω ενέργεια απόσυρσης από την αποθήκη του συνόλου ή μέρους της εναπομένουσας ποσότητας.
Σε περίπτωση που δεν τηρούνται αυτοί οι όροι απόσυρσης από την αποθήκη:
-
το ποσό της ενίσχυσης για την ποσότητα που αποσύρεται υπολογίζεται σύμφωνα με το άρθρο 6 παράγραφος 3 του κανονισμού (ΕΚ) αριθ. 6/2008, και
-
καταπίπτει το 15 % της εγγύησης που αναφέρεται στο άρθρο 5 όσον αφορά την ποσότητα που αποσύρεται.
Άρθρο 5
Το ποσό της εγγύησης είναι 145 ευρώ ανά τόνο.
Άρθρο 6
Ο κανονισμός (ΕΟΚ) αριθ. 3447/90 καταργείται.
Οι αναφορές στον καταργούμενο κανονισμό θεωρούνται ότι γίνονται στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος III.
Άρθρο 7
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιανουαρίου 2008.

Labels: 3
17
6